Broj: 711-I-1475-P-300-19/20-08-19

Zagreb, 2. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Željka Jovanovića, zastupnika u Hrvatskom saboru do 22. srpnja 2020.g.,** na 100. sjednici, održanoj 2. listopada 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Željka Jovanovića, zastupnika u Hrvatskom saboru, u vezi sudjelovanja u** **predavanju na Međunarodnom tečaju izobrazbe liječnika I. kategorije održanom 2013.g. u Orahovici, neće se pokrenuti, s obzirom da nisu utvrđene okolnosti koje bi upućivale na moguću povredu odredbi ZSSI-a.**

Obrazloženje

Protiv dužnosnika Željka Jovanovića, zastupnika u Hrvatskom saboru do 22. srpnja 2020.g., podnesena je dana 09. studenog 2020.g. prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-3458-P-300/19-01-4 povodom koje se vodi predmet broj P-300/19

U navedenoj prijavi prijavitelj u bitnom ističe kako je dužnosnik dok je obavljao dužnost saborskog zastupnika ujedno i sudjelovao u vođenju edukacije u Orahovici. U prilog svojim navodima podnositelj dostavlja i Izvješće o radu i aktivnostima Hrvatskog Crvenog križa, društva Crvenog križa Osječko-baranjske županije za 2013.g.

Člankom 3. stavkom 1. točkom 3. i 4. ZSSI-a propisano je da su zastupnici u Hrvatskom saboru i članovi Vlade Republike Hrvatske dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Željko Jovanović obnašao dužnost zastupnika u Hrvatskom saboru dana 22.12.2011., dužnost ministra znanosti i obrazovanja od 23.12.2011. do 11.6.2014. te da je ponovno obnašao dužnost zastupnika u Hrvatskom saboru od 14.10.2016. do 22.7.2020. Stoga je, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Člankom 13. stavkom 1. ZSSI-a propisano je da dužnosnik za vrijeme obnašanja javne dužnosti na koju je izabran, odnosno imenovan ne smije obnašati drugu javnu dužnost, osim ako je zakonom drugačije propisano. Stavkom 2. istoga članka propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Stavkom 3. propisano je da prethodno odobrenje Povjerenstva iz stavka 2. ovog članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje. Stavkom 4. propisano je da su dužnosnici obvezni prijaviti Povjerenstvu prihode iz stavka 2. i 3. ovog članka.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a izvršilo prikupilo potrebne podatke i dokumentaciju od nadležnih tijela.

Uvidom u dostavljeno izvješće o radu i aktivnostima Hrvatskog crvenog križa-Društva crvenog križa Osječko-baranjske županije za 2013.g. Povjerenstvo je utvrdilo kako je u istome naveden podatak da je među aktivnostima u toj godini proveden Međunarodni tečaj trajne izobrazbe liječnika I. kategorije koji je održan od 19. do 20. siječnja 2013.g. i na kojemu je jedan od voditelja tečaja bio i dužnosnik doc.dr.sc. Željko Jovanović, tadašnji ministar znanosti, obrazovanja i sporta.

Povjerenstvo je zatražilo od Društva Crvenog križa u Osječko-baranjskoj županiji, Hrvatskog Crvenog križa- Gradskog društva Crvenog križa Osijek i Medicinskog fakulteta Sveučilišta J.J. Strossmayera u Osijeku podatak o tome je li dužnosnik Željko Jovanović bio voditelj navedenog tečaja te je li mu za navedeno isplaćena naknada.

Društvo Crvenog križa u Osječko-baranjskoj županiji dostavilo je zatraženo očitovanje dana 20. studenog 2019.g. u kojem se navodi da je nositelj tečaja trajne izobrazbe liječnika I. kategorije bio Medicinski fakultet Sveučilišta J.J. Strossmayera u Osijeku u suradnji s Hrvatskim Crvenim križem-Gradskim društvom Crvenog križa Osijek. Nadalje, navodi se kako se u izvješću navode važnije aktivnosti svih društava Crvenog križa iz Osječko-baranjske županije kao zasebnih pravnih subjekata te da po njihovim saznanjima nitko od predavača ni voditelja od Hrvatskog Crvenog križa- Gradskog društva Crvenog križa Osijek nije dobio isplaćenu naknadu, čak ni za putne troškove te da stoga ne raspolažu nikakvom financijskom dokumentacijom te vrste.

Hrvatski Crveni križ-Gradsko društvo Crvenog križa Osijek očitovalo se na traženje Povjerenstva dana 15. travnja 2020.g. navodeći da je prof.dr.sc. Željko Jovanović bio jedan od voditelja i predavača na tečaju trajne izobrazbe liječnika obiteljske medicine te da je dana 19. siječnja 2013.g. u vremenu od 14:30 do 15:00 sati održao predavanje na temu „Problem pretilosti u Republici Hrvatskoj“, no da mu za navedeno od strane Gradskog društva Crvenog križa Osijek nije isplaćena nikakva naknada niti je ista bila ugovorena.

Medicinski fakultet Sveučilišta J.J. Strossmayera u Osijeku očitovalo se na zahtjev Povjerenstva dana 16. travnja 2020.g. navodeći da fakultet ne posjeduje nikakvu dokumentaciju iz koje bi bilo razvidno da je dužnosniku za poslove voditelja tečaja bila isplaćena naknada. Nadalje, navodi se kako stručne službe fakulteta posjeduju program tečaja „Terapijski pristup pretilosti“ koji dostavljaju u prilogu očitovanja.

Uvidom u dostavljeni program Povjerenstvo je utvrdilo kako je dužnosnik Željko Jovanović bio jedan od voditelja i predavača navedenog tečaja te je uz pozdravni govor vodio predavanje pod nazivom „ Problem pretilosti u Republici Hrvatskoj“ koje je održano 19. siječnja 2013.g. od 14:30 do 15:00 sati.

Na temelju prikupljenih podataka i dokumentacije, vezano za sudjelovanje dužnosnika na Međunarodnom tečaju izobrazbe liječnika I. kategorije Povjerenstvo ne nalazi da je u postupanju dužnosnika Željka Jovanovića došlo do moguće povrede odredbi ZSSI-a. Naime, dužnosnik je sukladno čl. 13. stavku 3. ZSSI-a imao pravo u ulozi predavača sudjelovati na navedenom tečaju budući da se radi o edukativnoj djelatnosti koja je izuzeta iz zabrane propisane člankom 3. stavkom 2. ZSSI-a. Isto tako, dužnosnik, a budući da nije primio novčanu naknadu za predavanje na predmetnom tečaju istu nije niti mogao prijaviti u izvješću o imovinskom stanju podnesenom u 2014.g.

Stoga je Povjerenstvo odlučilo kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Željko Jovanović, elektronička dostava
2. Objava na internetskoj stranici Povjerenstva
3. Pismohrana